32003R1358
L 194/9
JURNALUL OFÍCIAL AL UNIUNII EUROPENE
REGULAMENTUL (CE) NR. 1358/2003 AL COMISIEI
din 31 iulie 2003
de punere în aplicare a Regulamentului (CE) nr. 437/2003 al Parlamentului European și al Consiliului privind rapoartele statistice referitoare la transportul aerian de pasageri, mărfuri și poștă și de modificare a anexelor I și II la acesta
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 437/2003 al Parlamentului European și al Consiliului din 27 februarie 2003 privind rapoartele statistice referitoare la transportul aerian de pasageri, mărfuri și poștă (1), în special articolul 10,
întrucât:
(1)
În conformitate cu articolul 10 din Regulamentul (CE) nr. 437/2003, Comisia trebuie să stabilească normele de punere în aplicare a regulamentului respectiv.
(2)
Este necesar să se stabilească lista aeroporturilor comunitare, cu excepția celor care au numai un trafic comercial ocazional, și derogările ce trebuie prevăzute.
(3)
Este necesar să se specifice formatul în care se vor transmite datele, suficient de detaliat pentru a se asigura prelucrarea rapidă și economică a datelor.
(4)
Trebuie elaborate măsuri privind transmiterea datelor statistice.
(5)
În conformitate cu articolul 10 prima liniuță din Regulamentul (CE) nr. 437/2003, Comisia trebuie, de asemenea, să adapteze specificațiile din anexele la regulament.
(6)
Trebuie adaptate structura de înregistrare pentru transmiterea datelor, codurile și definițiile stabilite în anexele I și II la Regulamentul (CE) nr. 437/2003.
(7)
Prin urmare, Regulamentul (CE) nr. 437/2003 trebuie modificat în consecință.
(8)
Măsurile prevăzute de prezentul regulament sunt conforme cu avizul Comitetului pentru programul statistic înființat prin Decizia 89/382/CEE Euratom (2),
ADOPTĂ PREZENTUL REGULAMENT:
Articolul 1
În sensul articolului 3 alineatele (2), (4) și (5) din Regulamentul (CE) nr. 437/2003, lista aeroporturilor comunitare, cu excepția celor care au numai un trafic comercial ocazional, și derogările, sunt cele specificate în anexa I la prezentul regulament.
Articolul 2
În sensul articolului 7 din Regulamentul (CE) nr. 437/2003, datele se transmit conform descrierii fișierelor de date și suportului de transmitere a datelor, definite în anexa II la prezentul regulament.
Articolul 3
În sensul articolului 8 alineatul (1) din Regulamentul (CE) nr. 437/2003, Comisia transmite toate datele care nu sunt declarate confidențiale de către statele membre, pe orice suport de transmitere a datelor și cu orice structură de date.
Articolul 4
Anexele I și II la Regulamentul (CE) nr. 437/2003 se înlocuiesc cu textul din anexa III la prezentul regulament.
Articolul 5
Prezentul regulament intră în vigoare în a douăzecea zi de la publicarea sa în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 31 iulie 2003.